作者:王灣
標題:哭補闕亡友綦毋學士
內容:明代資多士，儒林得異才。書從金殿出，人向玉墀來。詞學張平子，風儀褚彥回。崇儀希上德，近侍接元臺。曩契心期早，今遊宴賞陪。屢遷君擢桂，分尉我從梅。忽遇乘軺客，雲傾構廈材。泣為洹水化，歎作泰山頹。冀善初將慰，尋言半始猜。位聯情易感，交密痛難裁。遠日寒旌暗，長風古挽哀。寰中無舊業，行處有新苔。反哭魂猶寄，終喪子尚孩。葬田門吏給，墳木路人栽。遽洩悲成往，俄傳寵令回。玄經貽石室，朱紱耀泉臺。地古春長閉，天明夜不開。登山一臨哭，揮淚滿蒿萊。